Publication: Magyar Közlöny
Issue: MK-2002-100 (Year: 2002, Number: 100)
Era: 1990-2004
Section: kapcsolódó rendelkezéseket tartalmaznak. Az Alkotmánybíróság a 60/1993. (XI. 29.) AB határozatban értelmezte
Paragraph Index: 600

kapcsolódó rendelkezéseket tartalmaznak. Az Alkotmánybíróság a 60/1993. (XI. 29.) AB határozatban értelmezte e jogok alkotmányos tartalmát, s megállapította, hogy — különbözõ megnyilvánulásaikban, így például a közlekedés szabadsága terén — a helyváltoztatáshoz való jog szabadságát jelentik. (ABH 1993. 507., 509—510.) Az Stv. támadott elõírásai a sportrendezvények látogatására (a sportlétesítménybe való belépésre) vonatkozó korlátozásokat fogalmaznak meg az Stv.-ben megjelölt, helytelen magatartások megvalósítóival szemben. A sportmérkõzések megtekintésére szerzõdéses jogviszony keretében van lehetõség. E jogviszony pedig oly módon jön létre, hogy a nézõ belépõjegyet vagy bérletet vásárol. Az Stv. 87. § (1) bekezdése szerint „a nézõ köteles betartani a szervezõ által meghatározott biztonsági elõírásokat és nem folytathat olyan tevékenységet, amely a sportrendezvényt megzavarja vagy meghiúsítja, illetve a sportrendezvényen részt vevõk testi épségét, továbbá vagyoni javait károsítja, vagy veszélyezteti”. A nézõnek a sporteseményen tanúsított, az általános szerzõdési feltételekben foglalt elõírásokkal ellentétes viselkedése szerzõdésszegõ magatartásnak, a nézõ eltiltása pedig a szerzõdésszegés esetére vállalt joghátránynak minõsül. Az Alkotmánybíróság álláspontja szerint valamely, magánjogi szerzõdéses jogviszony alapján látogatható rendezvény, így a sportesemények megtekintésének lehetõsége és a szabad mozgáshoz, illetve a tartózkodási hely szabad megválasztásához való jog alkotmányos tartalma között azonban nincs alkotmányossági szempontból értékelhetõ összefüggés. A mozgásszabadság és a tartózkodási hely megválasztásának joga ugyanis nem foglalja magába a különbözõ sportrendezvényekre való belépés szabadságát. Az Alkotmánybíróság ezért e tekintetben az érdemi vizsgálatot mellõzte, s az indítványt ebben a vonatkozásban is elutasította.

Source: https://magyarkozlony.hu/hivatalos-lapok/01e5f1f70500f72741e186bbc18c49d694669619/dokumentumok/1a466d6d173a31fe9e4827139632f9d8f281a23f/letoltes